[pic] | KOMISIJA EVROPSKIH SKUPNOSTI |

Bruselj, 11.6.2007

SEC(2007) 810.

DELOVNI DOKUMENT SLUŽB KOMISIJE Spremni dokument k

Predlog UREDBO SVETA o postavitvi, delovanju in upravljanju komunikacijske infrastrukture za okolje schengenskega informacijskega sistema (SIS) ZA Predlog SKLEP SVETA o postavitvi, delovanju in upravljanju komunikacijske infrastrukture za okolje schengenskega informacijskega sistema (SIS) Povzetek ocene učinka {COM(2007) 306 konč}{COM(2007) 311 konč}{SEC(2007) 809}

GLOSAR IN OKRAJŠAVE

- Države članice : so schengenske države, ki sodelujejo v SIS 1+, razen če ni drugače določeno

- SIS: schengenski informacijski sistem

- SIS 1+: sedanja različica schengenska informacijskega sistema

- SIS II druga generacija schengenskega informacijskega sistema

- SISNET : sedanja komunikacijska infrastruktura za okolje schengen

- s-TESTA : varne vseevropske telematske storitve med upravami – zagotavljanje vodene varovane zasebne komunikacijske infrastrukture v skladu z okvirno pogodbo, ki jo je sklenila Komisija v svojem imenu in v imenu Sveta, EUROPOL-a in Evropske agencije za železniški promet.

- C.SIS : tehnični podporni del SIS

- SIRENE : dvostranska ali večstranska izmenjava dopolnilnih podatkov, potrebnih za izvajanje nekaterih določb Schengenske konvencije.

POVZETEK

1. OPREDELITEV PROBLEMA

Sistema SIS 1+ in SIRENE trenutno delujeta na komunikacijskem omrežju SISNET. Veljavno pogodbo za te omrežne storitve SISNET upravlja v imenu držav članic namestnik generalnega sekretarja Sveta, države članice pa jo skupaj financirajo. Komisija je bila obveščena, da bo pogodba SISNET prenehala veljati 13. novembra 2008.

Po drugi strani pa se načrtuje, da bo SIS II, razvit kot nadomestilo za SIS 1+, začel delovati za države članice, ki uporabljajo SIS 1+, 17. decembra 2008.

Zato je treba sprejeti ukrepe, da se zagotovi omrežna storitev za SIS 1+ med 13. novembrom 2008 in datumom, ko bo začel delovati SIS II (17. december 2008). Schengensko območje prostega gibanja brez kontrol na mejah je odvisno od zagotovljenega stalnega in varnega delovanja komunikacijskega omrežja za schengenski informacijski sistem in za s tem povezano izmenjavo SIRENE.

Svet je februarja 2007 sklenil, da mora namestnik generalnega sekretarja Sveta ponovno delovati v imenu zadevnih držav članic in razpisati javni razpis za obnovitev pogodbe SISNET, da se zagotovijo storitve po novembru 2008. Vendar je Svet na podlagi analize Sveta o tveganjih vsakega postopka javnega naročila zahteval, da Komisija predloži potrebne zakonske predloge za zagotovitev nadomestne omrežne rešitve za schengenske sisteme.

Svet je zato pozval Komisijo, naj čim prej posreduje predloge, da se zagotovi možnost migracije SIS 1+ iz omrežja SISNET na omrežje s-TESTA, varno komunikacijsko omrežje, ki je zagotovljeno v skladu z okvirno pogodbo, sklenjeno s strani Komisije.

2. CILJI

Glede na težave je splošni cilj predloga Komisije zagotoviti začasno, nadomestno rešitev za stalnost delovanja SIS od izteka veljavne pogodbe SISNET do zaključka migracije na SIS II v primeru, da se javni razpis Sveta ne bo zaključil s sklenitvijo sporazuma ali pogodbe za zagotovitev storitev, potrebnih za okolje SIS.

Predlog Komisije mora zagotoviti pravni okvir za nadomestno rešitev, da se zagotovi njeno financiranje in upravljanje, zlasti v primeru, če bo financirana iz splošnega proračuna Evropske unije in jo bo upravljala Komisija, in mora zato podrobneje opredeliti odgovornosti Komisije, Sveta, držav članic in katerih koli drugih strank, ki delujejo v njihovem imenu, glede stroškov in upravljanja postavitve ter delovanja nadomestne rešitve.

Poleg tega se mora glede na ključno naravo SIS za schengensko območje brez kontrol na notranjih mejah nadomestna rešitev začeti izvajati in delovati najpozneje 13. novembra 2008, na dan, ko se izteče veljavna pogodba SISNET.

Nadomestna rešitev tudi ne sme spreminjati političnih prednostnih nalog za SIS II in mora zato čim manj posegati v SIS II, da se prepreči zamuda pri migraciji na SIS II ali preusmerjanje virov od projekta SIS II.

3. POLITIčNE MOžNOSTI

Možnost 1: Ohranitev obstoječega stanja – Komisija ne predloži zakonskega predloga. Ta rešitev je nadaljevanje sedanjega okvira, v katerem so Svet in države članice izključno odgovorne za SIS. Za sprejetje pogodbe SISNET, ki bo zagotovila razpoložljivost SISNET po 13. novembru 2008, namestnik generalnega sekretarja Sveta pripravi in objavi javni razpis v obliki odprtega postopka, omejenega postopka ali postopka s pogajanji. V skladu s konvencijo SIS, bodo pogodbo skupaj sklenile države članice, ki sodelujejo v SIS 1+. Komisija v okviru te možnosti nima nobene vloge ali odgovornosti.

Možnost 2: Svet poskrbi za postavitev, delovanje in upravljanje nove komunikacijske infrastrukture za SIS 1+ s posebno pogodbo s ponudnikom s-TESTA, ki jo skupaj financirajo države članice. V okviru te možnosti Svet sklene posebno pogodbo na podlagi okvirne pogodbe s-TESTA za namen SIS 1+ z državami članicami, ki to posebno pogodbo financirajo. Posebno pogodbo sklene Svet v imenu Skupnosti za države članice, ki sodelujejo v SIS 1+.

Možnost 3: Komisija poskrbi za postavitev, delovanje in upravljanje nove komunikacijske infrastrukture za SIS 1+ s posebno pogodbo s ponudnikom s-TESTA, ki se financira iz splošnega proračuna EU. Za postavitev nove komunikacijske infrastrukture za SIS 1+ Komisija sklene posebno pogodbo v skladu z okvirno pogodbo s-TESTA, ki zagotavlja varno vseevropsko komunikacijsko platformo kot horizontalen ukrep v IDABC (interoperabilnem zagotavljanju vseevropskih e-vladnih storitev javnim upravam, podjetjem in državljanom). Za postavitev, delovanje in upravljanje komunikacijske infrastrukture je zato odgovorna Komisija, financira pa se iz splošnega proračuna EU. Ta nova komunikacijska infrastruktura s-TESTA za SIS 1+ ne posega v komunikacijsko infrastrukturo s-TESTA za SIS II.

4. OCENA UčINKA IN ANALIZA TVEGANJA

Ohranitev obstoječega stanja (možnost 1) je v vseh pogledih prednostna rešitev. Ta rešitev je preizkušena, stroškovno učinkovita, z jasnim pravnim okvirom in jasno strukturo upravljanja. Raven tveganja te rešitve je nizka.

V okviru možnosti 2 Svet poskrbi za postavitev, delovanje in upravljanje nove komunikacijske infrastrukture za SIS 1+ s posebno pogodbo v skladu z okvirno pogodbo s-TESTA za namen SIS 1+, države članice pa skupno financirajo to posebno pogodbo s pomočjo medvladnega proračuna. Komisija v okviru te možnosti nima odgovornosti in ta možnost ne vpliva na splošni proračun Evropske unije.

Ta rešitev pomeni tveganja glede zamude pri tehničnem izvajanju, ki so podobna tveganjem, povezanim z možnostjo 3 spodaj.

Poleg tega obstaja izredno veliko tveganje, da pravni instrument, ki je potreben za možnost 2, ne bi bil nikoli sprejet, ker pravna služba Sveta ugovarja zakonitosti te možnosti in jo je Svet zato izključil. Zato je to možnost v praksi težko uresničiti.

Možnost 3 – postavitev nove komunikacijske infrastrukture za SIS 1+ s posebno pogodbo s ponudnikom s-TESTA, ki se financira iz splošnega proračuna EU, s strani Komisije pomeni izredno tveganje glede zamud s pravnega in tehničnega vidika in glede dvoumnosti pri sprejemanju odločitev.

Ta možnost ima tudi negativen učinek za migracijo na SIS II. Njeno izvajanje bo preusmerilo človeške in finančne vire od projektov SIS II v Komisiji in državah članicah ter povzročilo zamudo pri začetku delovanja SIS II, s tem pa nasprotovalo absolutni politični prednostni nalogi, ki jo predstavlja SIS II, in ne bo upoštevalo dosedanje ogromne človeške in finančne naložbe v SIS II. Posledična zamuda pri migraciji na SIS II bi lahko bila najmanj 6 mesecev, Komisija pa bi zato morala predlagati nov rok za migracijo na SIS II za leto 2009.

Poleg tega so stroški rešitve za splošni proračun Evropske unije nesorazmerni glede na cilje.

Izredno velika tveganja, povezana z možnostjo 3, povečujejo verjetnost neuspeha pri dokončanju, kar bi vsem vključenim stranem povzročilo precejšnjo škodo.

5. PRIPOROčILO

Čeprav je možnost 1 daleč najboljša možnost in ne prinaša večjih težav, obstajajo tveganja pri vsakem postopku javnega razpisa. V dogovoru s Svetom je Komisija ugotovila, da je potrebna nadomestna rešitev. Dejansko bi bilo zelo težko ohraniti območje brez kontrol na notranjih mejah za kakršno koli obdobje brez delovanja SIS in s tem povezane izmenjave SIRENE. Njuna nadaljnja nerazpoložljivost, ki bi lahko nastala, če ne bi bilo razpoložljivega komunikacijskega omrežja, bi imela za posledico ponovno uvedbo kontrol na notranjih mejah.

Zato v primeru, če se razpisni postopek, ki ga je sprožil namestnik generalnega sekretarja Sveta, ne zaključi s sklenitvijo sporazuma ali pogodbe za zagotavljanje storitev, potrebnih za okolje SIS, je edina možnost, ki ostane, možnost 3, glede na to da je Svet možnost 2 izključil in jo bo zato težko uresničiti.

Priporočilo je, da Komisija stori vse potrebno za možnost 3, čeprav ocena učinka ni ugodna, vendar da se izvajanje rešitve, predlagane v možnosti 3, sproži samo, če bi bila možnost 1 neuspešna, in je pogojeno s predhodno izrabo vseh možnih sredstev za podaljšanje pogodbe SISNET.